Ня менш адчайныя беларусы валакуць у вагон каробкі з «Самсунгамі». З тэлевізарамі, печывам, цукеркамі і рыбнымі кансэрвамі на сваіх вазках ім яшчэ трэба пераадолець перасадку ў Рудні. Аднак загрузка ў цягнік праходзіць спакойна і арганізавана: дае сябе знаць багаты досьвед такіх паездак, якія пачаліся яшчэ задоўга да апошняй дэвальвацыі расейскага рубля. Такіх «бізнэсмэнаў», дарэчы, істотна паменела: вагон у дызэлі паўпусты, а раней бывала, што скрынкі зь печывам і алеем перагароджвалі ўсе праходы... І апошняя дэвальвацыя, кажуць людзі, асабліва вялікіх выгадаў не прынесла: беларусы ня маюць так шмат грошай, каб адкладаць іх на цяжкі, але малапрыбытковы перапродаж тых самых кандытарскіх вырабаў або на вялікія пакупкі.